Document ID: 32013D0163

32013D0163
L 100/1
SLUŽBENI LIST EUROPSKE UNIJE
PROVEDBENA ODLUKA KOMISIJE
od 26. ožujka 2013.
o utvrđivanju zaključaka o najboljim raspoloživim tehnikama (NRT) u skladu s Direktivom 2010/75/EU Europskog parlamenta i Vijeća o industrijskim emisijama za proizvodnju cementa, vapna i magnezijevog oksida
(priopćena pod brojem dokumenta C(2013) 1728)
(Tekst značajan za EGP)
(2013/163/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 13. stavak 5.,
budući da:
(1)
U članku 13. stavku 1. od Komisije se zahtijeva da organizira i razmjenjuje informacije o industrijskim emisijama između država članica, predmetnih industrija, nevladinih organizacija koje promiču zaštitu okoliša i Komisije, kako bi se olakšala izrada referentnih dokumenata o najboljim raspoloživim tehnikama (NRT-u) kako je utvrđeno u članku 3. stavku 11. te Direktive.
(2)
U skladu s člankom 13. stavkom 2. Direktive 2010/75/EU, razmjena podataka treba obuhvaćati rad postrojenja i tehnika u smislu emisija, prema potrebi izražen u obliku kratkoročnih i dugoročnih prosjeka i povezanih referentnih uvjeta, potrošnje i prirode sirovina, potrošnje vode, korištenja energije, stvaranja otpada, tehnike koje su korištene, praćenje koje je povezano s njima, učinke prijenosa onečišćenja s medija na medij, ekonomsku i tehničku održivost i njihov razvoj te najbolje raspoložive tehnike i tehnike u nastajanju koje su utvrđene nakon razmatranja pitanja iz točaka (a) i (b) članka 13. stavka 2. te Direktive.
(3)
„Zaključci o NRT-u” kako je utvrđeno u članku 3. stavku 12. Direktive 2010/75/EU ključni su dio referentnih dokumenta o NRT-u kojim se propisuju zaključci o najboljim raspoloživim tehnikama, njihov opis, podaci za procjenu njihove primjenljivosti, razine emisije povezane s najboljim raspoloživim tehnikama, povezano praćenje, povezane razine potrošnje i, prema potrebi, odgovarajuće mjere za oporavak lokacije.
(4)
U skladu s člankom 14. stavkom 3. Direktive 2010/75/EU, zaključci o NRT-u trebaju biti referentni za određivanje uvjeta dozvole za postrojenja obuhvaćena poglavljem II. te Direktive.
(5)
Članak 15. stavak 3. Direktive 2010/75/EU propisuje da nadležno tijelo utvrđuje granične vrijednosti emisije koje osiguravaju da u normalnim radnim uvjetima emisije ne prelaze razine emisije povezane s najboljim raspoloživim tehnikama kako je propisano u odlukama o zaključcima o NRT-u iz članka 13. stavka 5. Direktive 2010/75/EU.
(6)
Članak 15. stavak 4. Direktive 2010/75/EU predviđa odstupanja od zahtjeva utvrđenih u članku 15. stavku 3. samo ako su troškovi povezani s postizanjem razina emisije koje su povezane s NRT-om nerazmjerno visoki u usporedbi s koristima za okoliš, i to zbog geografskog položaja, lokalnih uvjeta okoliša ili tehničkih karakteristika predmetnog postrojenja.
(7)
Članak 16. stavak 1. Direktive 2010/75/EU predviđa da se zahtjevi praćenja u dozvoli iz članka 14. stavka 1. točke (c) Direktive temelje na zaključcima o praćenju koji su opisani u zaključcima o NRT-u.
(8)
U skladu s člankom 21. stavkom 3. Direktive 2010/75/EU u roku od 4 godine od objavljivanja odluka o zaključcima o NRT-u nadležno tijelo treba preispitati i, ako je potrebno, ažurirati sve uvjete propisane dozvolom te osigurati da postrojenje ispunjava uvjete dozvole.
(9)
Odlukom Komisije od 16. svibnja 2011. o osnivanju foruma za razmjenu podataka sukladno članku 13. Direktive 2010/75/EU o industrijskim emisijama (2) osnovan je forum sastavljen od predstavnika država članica, predmetnih industrija i nevladinih organizacija koje promiču zaštitu okoliša.
(10)
U skladu s člankom 13. stavkom 4. Direktive 2010/75/EU Komisija je 13. rujna 2012. dobila mišljenje (3) tog foruma o predloženom sadržaju referentnih dokumenata o NRT-u za proizvodnju cementa, vapna i magnezijevog oksida te ga stavila na uvid javnosti.
(11)
Mjere navedene u ovoj Odluci u skladu su s mišljenjem Odbora utvrđenog člankom 75. stavkom 1. Direktive 2010/75/EU,
DONIJELA JE OVU ODLUKU:
Članak 1.
Zaključci o NRT-u za proizvodnju cementa, vapna i magnezijevog oksida navedeni su u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 26. ožujka 2013.

Labels: 12
7
1
20